ועדת החינוך והתרבות, כנסת 15, פרוטוקול מספר 279, 2001-06-04 10:30

זבולון אורלב: שלום לכולם.

זבולון אורלב: אני מתכבד לפתוח את הישיבה.

זבולון אורלב: אני מבקש שבתחילתה נקום כדי לומר כמה דברים לזכר התלמידים והנפגעים באסון הפיגוע בדולפינריום: ועדת החינוך והתרבות וכל המשתתפים – המנכ"לית, אנשי השלטון המקומי, ארגון ההורים הארצי וכל הגורמים האחרים – מבקשים להתייחד עם זכרם של הנספים בפיגוע בדולפינריום.

זבולון אורלב: רוב ההרוגים הם תלמידים, וכך גם רוב הפצועים.

זבולון אורלב: בתוכם בנות רבות ועולים רבים מחבר העמים.

זבולון אורלב: אנחנו המומים, כואבים, ושולחים מכאן תנחומים למשפחות האבלות.

זבולון אורלב: אנחנו מאחלים רפואה שלמה והחלמה מהירה לפצועות ולפצועים.

זבולון אורלב: יחד עם משרד החינוך, העירייה והגורמים האחרים נלווה את מוסדות החינוך הנוגעים לדבר.

זבולון אורלב: אני מבקש לברך גם את מנהלי מוסדות החינוך והמורים שעושים מלאכת קודש בעבודתם עם התלמידים ועם המשפחות, וכן את הרשויות המקומיות והשירות הפסיכולוגי הייעוצי, שעושים כעת מאמץ גדול.

זבולון אורלב: יהיה זכרם של הנספים והנספות ברוך.

זבולון אורלב: אני מבקש מהנוכחים לשבת.

זבולון אורלב: תוך כדי כאב, צריך להמשיך בשגרת החיים, ובעיני זה שידור של עוצמה.

זבולון אורלב: לכן החלטנו לקיים את ישיבות ועדת החינוך והתרבות השבוע, וכך גם להעביר את המסר הזה למוסדות החינוך ולכל מערכת החינוך.

זבולון אורלב: צריך לנסות ולקיים את השגרה.

זבולון אורלב: זהו חלק מהטיפול הנכון במצב הקשה מאוד שאנחנו נמצאים בו.

זבולון אורלב: הנושא היום הוא תשלומי הורים.

זבולון אורלב: כידוע, על פי החוק שר החינוך רשאי להציע תשלומים, והם טעונים אישור הוועדה.

זבולון אורלב: אני מקדם בברכה את מנכ"לית משרד החינוך, רונית תירוש, שנמצאת כאן היום.

זבולון אורלב: יש לה בוודאי משימות חשובות נוספות בימים אלה.

זבולון אורלב: תשלומי ההורים הוא נושא קבוע על שולחן הוועדה.

זבולון אורלב: אני מניח שאינני מחדש דבר באומרי שעמדת ועדת החינוך לדורותיה היא שכל נושא תשלומי הורים הוא מהלך שגוי של מערכת החינוך.

זבולון אורלב: זהו המס הרגרסיבי ביותר – הוא פוגע יותר בשכבות החלשות וכמעט שאיננו פוגע בשכבות החזקות, מכיוון שלאנשים מהשכבות החזקות יש פחות ילדים ויותר אמצעים ואילו בשכבות החלשות יש יותר ילדים.

זבולון אורלב: לפעמים משפחה צריכה לשלם 500 ש"ח בעבור שירות מסוים – וייתכן מאוד שזה 30% מההכנסות הפנויות שלה, בעוד שלמשפחה אחרת זהו אולי אחוז אחד מההכנסה הפנויה.

זבולון אורלב: המדיניות היא מאוד ברורה.

זבולון אורלב: יש הבטחה רבת שנים של המשרד לדורותיו, שבמהלך רב שנים יפחתו התשלומים והממשלה תיקח על עצמה עוד ועוד משימות.

זבולון אורלב: זאת מתוך הנחה שאי אפשר בבת אחת לבטל לחלוטין את תשלומי ההורים, שמוערכים היום בכ800- מיליון ש"ח.

זבולון אורלב: אנחנו, בעצה אחת עם ארגון ההורים הארצי, מניחים על שולחן הכנסת הצעת חוק שתפטור את ציבור ההורים מתשלומים ותטיל את החוב על כל האוכלוסייה, באמצעות תוספת מסוימת של כמה פרומילים של האחוז בתשלום לביטוח הלאומי.

זבולון אורלב: גרסה אחת מבקשת להוסיף תשלום רק לחלקו של המעביד, וגרסה אחרת מתייחסת גם לעובדים – וזאת מתוך הנחה שהעול הזה צריך ליפול על כלל האוכלוסייה ובצורה פרוגרסיבית, ולא על ההורים בצורה רגרסיבית.

זבולון אורלב: הממשלה בוודאי תתנגד להצעת החוק.

זבולון אורלב: היום יש קואליציה שנראית איתנה בשלב זה – ולכן אינני משלה את עצמי.

זבולון אורלב: עדיין, לדעתי חשוב שהמערכת תדע שהצעת חוק כזאת נמצאת על שולחנה של הכנסת והאידיאולוגיה מאוד ברורה.

זבולון אורלב: כמו שד"ר בורג המנוח היה אומר: יש שאלות של עיקרון ויש שאלות של עיפרון.

זבולון אורלב: ואני מניח שבשאלות העיקרון – האידיאולוגיה – אין מחלוקת בין היושבים בחדר הזה.

שמואל אבואב: היום שמעתי ציטטה טובה יותר של ד"ר בורג ז"ל.

שמואל אבואב: הוא אמר שאם מפחיתים בין "רצוי" ל"מצוי" בגימטרייה – מקבלים "כסף".

זבולון אורלב: זה דבר ידוע.

זבולון אורלב: אפשר לעשות חידון באמרות ד"ר בורג.

זבולון אורלב: אך בתור מפד"לניק אני חייב לספר על האמרה המפורסמת שלו: שאלו אותו אם המפד"ל הוא מפלגה דתית יותר או לאומית יותר, והוא השיב: "אנחנו המקף המחבר".

זבולון אורלב: אני מציע שלא נתרכז היום באידיאולוגיה, בעיקרון – אלא בעיפרון.

יהודית נאות: אולי נפתח בבירור ההבדלים בין העבר להווה?

זבולון אורלב: משרד החינוך יתאר בקצרה את הצעתו.

יהודית נאות: האם נכון שלא הוסיפו סעיפים שכבר הורדנו בעבר?

איציק כהן: נכון.

יהודית נאות: אני מעיינת בסעיף הטיולים.

יהודית נאות: אני מעוניינת לראות את ההבדלים בין השנה החולפת לשנה הבאה.

יהודית נאות: מעבר לכך, אני מבקשת להזכיר ליו"ר שהבטחנו לעצמנו להעלות את נושא הביטוח – כולל גם ביטוח לחו"ל.

זבולון אורלב: זה בוצע.

זבולון אורלב: ביקשתי לרשום זאת כסעיף נפרד.

זבולון אורלב: אני מבקש מאנשי משרד החינוך להציג את השינויים בתשלומים לעומת השנה החולפת.

איציק כהן: בחומר הנוכחי אין השוואה לשנים עברו מהטעם הפשוט שרוב המחירים נותרו ללא שינוי.

איציק כהן: אנחנו עובדים על עדכון לפי המדד הכלכלי, ומאחר שהוא עלה בפחות מאחוז – החלטנו להשאיר את התשלומים באותה מתכונת כבעבר.

איציק כהן: הדבר נכון גם לתשלומי הרשות (בסעיף ג) – למעט נושא או שניים שמיד אתייחס אליהם - וגם לתשלומי ביטוח תאונות אישיות.

איציק כהן: העלויות נשארות כפי שהיו בשנה שעברה.

איציק כהן: לגופו של עניין יש כאן מעט שינויים שאנחנו מבקשים לבצע.

איציק כהן: הראשון הוא בנושא הטיולים.

זבולון אורלב: הואיל ואני נוגע בדבר – אני מבקש לדון בנושא זה אחר כך, בהעדרי.

זבולון אורלב: ח"כ נאות תנהל את הישיבה בעניין זה.

זבולון אורלב: כבר אמרתי בעבר שאני יו"ר בהתנדבות של גוף שיש לו קשר מסוים לנושא, ולכן גזרתי על עצמי, בעצת הלשכה המשפטית, שלא לעסוק במחירי טיולים.

זבולון אורלב: בעבר ניהל את הדיון הזה ח"כ ריבלין וכעת "נפיל" אותו על ח"כ נאות.

יהודית נאות: אני מקווה שלא אגמור כמוהו, במשרד התקשורת.

יהודית נאות: אני לא מבינה בזה כלום, אני רק יודעת לטלפן.

איציק כהן: בנושא הטיולים השינוי היחיד הוא בעלות ההדרכה.

איציק כהן: נתייחס לכך בשלב מאוחר יותר.

איציק כהן: מעבר לכך, הייתה סוגייה בסעיף 1(ב) למכתבנו – השאלת ספרי עיון – שהיינו חלוקים לגביה.

4400: לפני שנדון בפרטים אני מבקשת להבהיר את ההבחנה בין תשלומי חובה לתשלומי רשות.

4400: עד כמה שלמדתי את הנושא, מרבית תשלומי החובה יועברו למשרד החינוך מהממשלה ומשרד החינוך יממן בהם פעילויות שונות, כמו שכפול למשל.

4400: שני הסעיפים היחידים בסעיף תשלומי חובה שעדיין מוטלים על ההורים הם ביטוח תאונות אישיות ובריאות השן.

זבולון אורלב: תשלום זה איננו במסגרת תשלומי חובה.

זבולון אורלב: עוד נדון בכך בהמשך.

אברהם סנפירי: זה מותנה בהסכמה.

דורית מורג: המנכ"לית צודקת.

4400: כך למדתי, אך בדיון כאן הדברים יובהרו.

זבולון אורלב: אני חולק על האמירה שהתשלום לבריאות השן היא תשלום חובה.

4400: המישור השני הוא תשלומי רשות.

4400: מר כהן יפרט מיד את כולם, אבל בעיקרון מדובר על נסיעות, טיולים, סל תרבות והשאלת ספרי עיון ולימוד.

זבולון אורלב: אנחנו מעוניינים להמשיך בתשלומי חובה, כך למיטב הבנתי ועל פי בקשת ארגון ההורים הארצי.

זבולון אורלב: הם כוללים ביטוח תאונות אישיות.

זבולון אורלב: בשנת תשס"א התשלום היה 22 ש"ח לתלמיד ואני מבין שההצעה המוסכמת על השלטון המקומי, ארגון ההורים הארצי ומשרד החינוך היא לקבוע את הסכום הזה גם השנה.

4400: נכון.

אברהם סנפירי: אני מבקש להעיר: הסכום הוא עד 22 ש"ח.

זבולון אורלב: נכון.

מיכאל ישיל: זו בדיוק ההחלטה שהתקבלה בשנה שעברה: עד 22 ש"ח.

זבולון אורלב: התברר לנו בדיון אחר שהפוליסה הזאת תקפה גם לגבי ביטוח תלמידים בחו"ל.

זבולון אורלב: כתוצאה ממקרה שדנו בו התברר שהמציאות בחו"ל שונה מהמציאות בארץ.

זבולון אורלב: תלמיד שנפגע בארץ – חוץ מכיסוי הפוליסה – מוגן גם באמצעים אחרים, דרך חוקים אחרים: ביטוח לאומי, חוק תאונות דרכים ועוד.

זבולון אורלב: אך כשהתלמיד נפגע בחו"ל – הוא לא מכוסה.

זבולון אורלב: לכן עלתה הצעה שלביטוח בחו"ל יהיה כיסוי נוסף.

זבולון אורלב: הייתה הסכמה בנושא בין המשתתפים בדיון – אנשי משרד החינוך ועוד גורמים שלא כולם נוכחים כאן.

מיכאל ישיל: גם אני נכחתי בדיון.

מיכאל ישיל: אני מנהל סוכנות הביטוח של החברה למשק ולכלכלה.

יהודית נאות: גם עו"ד מורג נכחה.

דורית מורג: כן, אבל הנושא צריך להיבדק.

יהודית נאות: נעביר אותו לבדיקה, אך אנחנו רוצים שהוא יתחיל לעלות על סדר היום.

זבולון אורלב: חשוב שהביטוח יבטיח גם כיסוי מיוחד, נוסף, לאלמנטים שונים – שהגורמים השונים ידונו בהם.

זבולון אורלב: לא נחליט כאן על אופיו של הביטוח, אך הואיל והבעיה נחשפה בוועדה – אנו חשים חובה "לסחוט" מהנוכחים הבטחה שכל הגורמים כאן ידונו בנושא וימצאו לו פתרון תוך פרק זמן מסוים.

יהודית נאות: לדעתי יש לסכם זאת עד ספטמבר.

זבולון אורלב: נכון.

זבולון אורלב: האם יש עוד הערות לנושא הביטוח בחו"ל?

ששי שילה: אני מנכ"ל החברה למשק ולכלכלה שמנהלת בעצם את הפרויקט.

4400: אתה גם יכול לספר יותר על עצמך, מר שילה.

זבולון אורלב: כלומר, לספר מי הייתה המורה שלך.

ששי שילה: אני תלמיד של מנכ"לית משרד החינוך וגם של הסמנכ"ל הבכיר.

ששי שילה: תיכון עירוני ט' מיוצג כאן היטב.

זבולון אורלב: עכשיו רואים שזו ועדת חינוך.

זבולון אורלב: אמור לי מי מוריך ואומר לך מי אתה.

ששי שילה: לעניין הסכום של 22 ש"ח – היה קרב לא קטן מול חברת "כלל" בנושא הזה.

ששי שילה: הנקודה הזאת מתקשרת לנושא הביטוח בחו"ל: אי אפשר לחייב את חברת הביטוח להכניס סעיף שמבטח גם תאונות דרכים בחו"ל.

ששי שילה: אך באנו בדברים עם ארגון ההורים הארצי ועם משרד החינוך כדי לצאת למכרז נוסף, ספציפי לנושא הזה של משלחות לחו"ל, כדי למצוא מענה לבעיה.

זבולון אורלב: ועדת החינוך והתרבות מעולם לא השתתפה במשא ומתן בין הרשות המקומית לארגון ההורים הארצי.

זבולון אורלב: אנחנו רוצים לאשר את הסכום של 22 ש"ח, אך דורשים מכם לבוא אלינו תוך חודש ימים ולהסביר איך הגופים מתכוונים להתמודד עם ביטוח תלמידים בחו"ל.

זבולון אורלב: בשולי הדברים אני מבקש לומר למנכ"לית שהתברר לנו גם שכל הוראות הבטיחות שחלות על תלמידים בארץ לא חלות על תלמידים בחו"ל.

זבולון אורלב: לטיולים בארץ יש הנחיות, הבהרות מה אסור ומה מותר בכל הנוגע למלווים וכו'.

זבולון אורלב: אך התברר שאין הנחיות מחייבות להוצאת תלמידים לחו"ל ולהתנהגות בטיחותית בחו"ל.

זבולון אורלב: גם זה עלה תוך כדי דיון ולדעתי כדאי לבדוק זאת.

זבולון אורלב: האם מקובלת על משרד החינוך הבקשה להקים צוות דחוף שיבדוק את הכיסוי השונה של ביטוח תלמידים בחו"ל?

דורית מורג: אני מבקשת להסביר מי הגורמים שצריכים לשבת על המדוכה.

זבולון אורלב: לא זאת שאלתי.

זבולון אורלב: שאלתי האם מקובל על משרד החינוך שיש לבחון מה צריך להיות הביטוח של תלמידים בחו"ל.

4400: ההצעה מקובלת עלינו.

זבולון אורלב: אני מפנה את אותה שאלה ליו"ר השלטון המקומי ולארגון ההורים הארצי.

זבולון אורלב: אני רואה שהנושא מקובל גם על הגורמים האלה.

זבולון אורלב: מי מרכז את הצוותים שעוסקים במחירי הביטוח?

שמואל אבואב: אנחנו מרכזים זאת, ונרכז את הנושא הזה.

זבולון אורלב: אם כן, רשמנו לפנינו את הודעתו של יו"ר ועדת החינוך, שמואל אבואב, שהשלטון המקומי ירכז צוות שיכלול את משרד החינוך, השלטון המקומי וארגון ההורים הארצי כדי לדון בנושא זה.

4400: אני מבקשת להוסיף לדיון גם את ביטוח התלמידים חברי תנועות נוער.

זבולון אורלב: אני מבקש לקבל עדכון בנושא בתוך חודש ימים.

זבולון אורלב: אנחנו רוצים להפעיל את הדברים כבר לקראת שנת תשס"ב.

זבולון אורלב: אם כן סעיף תשלום החובה מאושר, בכפוף להערה זאת.

דפנה הראבן: ביקשנו לפני שנה שבסעיף ההגדרות להורה בפוליסת הביטוח ייכללו הורים מבוטחים במסגרת ועדי הורים מכל ההייררכיות.

דפנה הראבן: בפוליסה הקודמת, למרות הבקשה הזאת, נכתב שמבוטחים הם חברי ועד ארגון הורים יישובי ו/או מחוזי ו/או ארצי.

דפנה הראבן: אך ועד ההורים מוסדי של בית הספר וועד ההורים כיתתי איננו מבוטח.

דפנה הראבן: אנחנו מבקשים להוסיף זאת לביטוח.

זבולון אורלב: אני מבקש לשמוע בנושא את יו"ר ארגון ההורים, שעדיין מכהן בתפקידו זה למשך עוד כמה ימים – מר סנפירי הודיע שהוא מסיים את תפקידו מרצון והמועצה מתכנסת בעוד שבוע.

זבולון אורלב: אם כן, מה תגובתכם?

אברהם סנפירי: אין ספק שגב' הראבן צודקת.

אברהם סנפירי: אינני יודע מדוע לא נכללו כאן הוועדים האחרים.

אברהם רומנו: למיטב ידיעתנו זה היה כלול בפוליסה הקודמת.

אברהם רומנו: היה לי אתמול ויכוח עם מנהל בית ספר, שכן טענתי שכל הורה שמגיע לישיבה אחר הצהריים מבוטח.

אברהם רומנו: אם הוא מגיע לישיבה – הוא מבוטח.

ששי שילה: אקרא את ההגדרה ל"הורה" מתוך הפוליסה.

ששי שילה: נדמה לי שזה נותן תשובה לשאלה שעלתה כאן.

ששי שילה: "הורה הוא בן משפחה של התלמיד הנוטל חלק ללא קבלת שכר בפעילות של בית הספר המתקיימת בשטח בית הספר או מחוץ לתחומי בית הספר בעת היותו מלווה או משגיח בטיולים, בעת היותו מלווה או משגיח באירועים מטעם ו/או במסגרת בית הספר, לרבות פעילות ספורטיבית, הצגות, סרטים, ביקור באתרים, וכל היוצא באלה, וכן מי שנבחר על פי תקנון ארגון הארצי לשמש כחבר ועד ארגון הורי יישובי ו/או מחוזי ו/או ארצי בזמן השתתפותו בפעילות הקשורה לתפקידו בארגון האמור לעיל".

זבולון אורלב: לפי מה שכתוב פה, חבר ועד הורים שהולך לישיבה של ועד הכיתה איננו מכוסה.

אברהם רומנו: אך הוא אמור להיות מכוסה.

דפנה הראבן: זאת לא פעילות רשמית.

זבולון אורלב: יש כאן פירוט של הפעילויות ההתנדבותיות המכוסות.

זבולון אורלב: ישיבת ועד היא לא פעילות רשמית.

מיכאל ישיל: אספה היא פעילות רשמית של בית הספר.

זבולון אורלב: זו לא אספת הורים אלא אספת ועד.

מיכאל ישיל: כל התכנסות רשמית מכוסה על ידי הביטוח.

זבולון אורלב: אם כל התכנסות מכוסה, לא היה צורך לפרט בפוליסה את חברי הוועד היישובי וכו'.

זבולון אורלב: לדעתי הנושא לא ברור.

זבולון אורלב: אם אנשי הביטוח טוענים שההגדרה מכסה את פעילותו של חבר ועד הורים כיתתי וחבר ועד הורים מוסדי – מדוע אי אפשר לכתוב זאת במפורש?

דני ידין: אני מ"כלל" חברה לביטוח.

דני ידין: פעילות כזאת איננה מכוסה.

מיכאל ישיל: הפוליסה מכסה פעילות רשמית.

דני ידין: כשיש פעילות רשמית של ועד ההורים מטעם בית הספר – יש כיסוי.

דני ידין: הוועדים הגבוהים יותר הם לא מטעם בית הספר, ויש להם פעילות משלהם, ולכן הם פורטו כאן.

דני ידין: אם ועד ההורים פועל מטעם בית הספר או הגן – הוא מכוסה.

זבולון אורלב: ועד הורים לא צריך לפעול מטעם בית הספר.

דני ידין: זאת פוליסה של תלמידים, ולא של כולם.

דני ידין: אי אפשר להעמיס עליה עוד ועוד.

דני ידין: ועד ההורים שפועל מטעם הגן או בית הספר מכוסה.

זבולון אורלב: נניח שאני יו"ר ועד ההורים של בית הספר, ואני חושב שהגננת לא נהגה כהלכה, ומכנס בביתי ישיבה של ועד ההורים ללא ידיעת המנהל.

זבולון אורלב: האם מצב כזה מכוסה?

דני ידין: הפוליסה לא מכסה זאת.

זבולון אורלב: אני מציע שהמקרים האלה יהיו מכוסים.

זבולון אורלב: אחרת אנשים לא יסכימו לפעול בוועד ההורים.

שמואל אבואב: אולי זה ימנע מחברי הוועד להיפגש בבתים.

יהודית נאות: שייפגשו במוסד והשרת יסייע להם.

יהודית נאות: אנחנו דנים בפוליסה לתלמידים ולא להורים.

זבולון אורלב: אני לא מבקש להיות צדיק יותר מארגון ההורים הארצי.

זבולון אורלב: אני מציע שהצוות שבוחן את נושא חו"ל ונושא תנועות הנוער יבחן גם את סוגיית פעילותם של ועדי ההורים הכיתתיים והמוסדיים שלא בפעילות רשמית של בית הספר.

זבולון אורלב: בפעילות רשמית – הפוליסה מכסה.

זבולון אורלב: אינני יודע גם מה הגדרתה של פעולה לא רשמית.

איציק כהן: אני מבקש להעיר הערה בנושא.

זבולון אורלב: אני מציע שההערות יעלו במסגרת הצוות הבוחן.

זבולון אורלב: אם כל הגופים יחזרו אלינו עם הסכמה – נברך על המוגמר.

זבולון אורלב: אם לא תהיה הסכמה – נקיים דיון.

זבולון אורלב: הנושא הבא הוא בריאות השן.

זבולון אורלב: האם המחיר מקובל על ארגון ההורים?

אברהם סנפירי: זה המחיר שנקבע גם בשנה שעברה.

זבולון אורלב: למיטב הבנתי התשלום הזה איננו תשלום חובה.

זבולון אורלב: הוא נתון להסכמות.

זבולון אורלב: אם ועד ההורים היישובי מסכים לכך – זהו תשלום חובה.

זבולון אורלב: כך סיכמנו בעבר.

זבולון אורלב: אני מציע להשאיר זאת כך.

4400: זו הייתה כוונתי.

דורית מורג: במקרה שכל ההסכמות לעניין בריאות השן יתקבלו והרשות המקומית תבטח – התשלום הוא חובה על התלמידים.

זבולון אורלב: לא אמרתי דבר שונה.

זבולון אורלב: אין צורך להבהיר זאת.

זבולון אורלב: אני מבין שבנושא הבא, סל התרבות, גם כן אין שינוי.

זבולון אורלב: מה עם מסיבות סיום?

איציק כהן: גם כאן אין שינוי.

4400: טוב שאין הבדלים לעומת השנה שעברה, וכולנו שבעי רצון – מעצמנו בעיקר, אך בפועל המחירים המומלצים הם במסגרת המלצה ובתי הספר חורגים מהם בכפול ויותר.

יהודית נאות: זה משפט שאנחנו צריכים לומר למנכ"לית.

יהודית נאות: עוד נדבר על כך.

זבולון אורלב: לא נאשר את המחירים עד שלא נסדיר את פרשת האכיפה.

יהודית נאות: הבעיה היא במשמעת של המנהלים.

זבולון אורלב: האם משרד החינוך לא מציע לקחת על עצמו חלק מסל התרבות השנה?

איציק כהן: בוודאי שלא.

4400: בהמשך להבחנה בין תשלומי חובה ורשות אני מבקשת להוסיף: כאמור, יש תהליך מוקדם של העברת כל תשלומי החובה אל משרד החינוך – למעט שני הסעיפים שהזכרנו, ביטוח ובריאות השן - במקרה שוועד ההורים היישובי מאשר.

4400: אך אני מבקשת לעשות הבחנה ברורה ולא להעמיס גם את המימון לתשלומי הרשות כחובה על משרד החינוך.

4400: לכן קיימת ההבחנה.

4400: לכל בית ספר יש ייחודיות משלו, ודיון פדגוגי וחברתי וכלכלי משלו – שמתבצע מול ועד ההורים המוסדי.

4400: תפקידנו לתת מחירי מקסימום ולאכוף אותם, בעזרת הוועדה.

4400: אך אין להעמיסם כחובה על משרד החינוך.

זבולון אורלב: המנכ"לית חורגת כעת מה"עיפרון" ונכנסת ל"עיקרון".

זבולון אורלב: בעיני סל תרבות הוא חלק אימננטי מתכנית הלימודים, כמו שיעור אנגלית.

זבולון אורלב: לדעתי אין הבחנה בין סל תרבות, טיול או שיעור אנגלית.

זבולון אורלב: בעבר מישהו מקודמינו הבחין הבחנות שכאלה – אך אין זה נכון לעשות זאת.

זבולון אורלב: כל מחנך יודע: אין מערכת חינוך בלתי תרבות ובלי טיול, כמו שאין מערכת חינוך בלי מתמטיקה.

זבולון אורלב: אנחנו מנסים לתקן כאן את ההיסטוריה.

זבולון אורלב: יום אחד מישהו עלול, או עשוי, להגיש בג"צ בנושא – אני משתדל להמעיט בבג"צים מסיבות ידועות, שלא זה המקום לפרט אותן.

זבולון אורלב: הטענה שעלולה להתעורר היא שמתנים את סל התרבות, שהוא חלק מתכנית הלימודים, בתשלום רשות.

זבולון אורלב: בכל מקרה, אני מציע שלא לגלוש לדיון העקרוני.

זבולון אורלב: נחזור אל ה"עיפרון".

ארז פרנקל: אני יו"ר ועדת הכספים בארגון ההורים הארצי.

ארז פרנקל: חשוב שקודם כל תהיה הסכמה על תשלום החובה.

ארז פרנקל: יש בתי ספר שגובים מההורים גם את הכספים שמשרד החינוך מעביר להם בגין תשלומי החובה - למשל התשלום המיועד לצילומים.

4400: זה קשור לאכיפה.

זבולון אורלב: נדבר על כך בהמשך.

אברהם סנפירי: הסכומים המופיעים בסעיף סל התרבות מקובלים עלינו, הם כמו בשנה החולפת.

אברהם סנפירי: חסרה כאן רק הערה בסוגריים שהסכום כולל הסעות – כמו שהיה בשנה החולפת.

איציק כהן: כך זה יופיע בחוזר של המשרד.

זבולון אורלב: אם כן, משרד החינוך מודיעים לפרוטוקול שהסכום שכלול במסמך בסעיף סל התרבות כולל גם הסעות, כמו שהיה בשנת תשס"א.

זבולון אורלב: האם יש הערות לעניין מסיבות הסיום?

זבולון אורלב: אין הערות.

זבולון אורלב: מה לעניין השאלת ספרי לימוד?

זבולון אורלב: האם מדובר באותם מחירים?

איציק כהן: המחירים נשארו כשהיו.

יהודית נאות: אבל המשרד רצה להעלות אותם.

אברהם סנפירי: בסופו של דבר הנושא הזה נותר ללא שינוי.

זבולון אורלב: אתמול קיבלנו ממשרד החינוך טיוטה של המסמך שנמצא לפנינו.

זבולון אורלב: ראינו שיש שם הצעה להעלות את הסכום בסעיף זה בסדר גודל של כ15%- אחוזים.

זבולון אורלב: פניתי למשרד החינוך והבהרתי שחבל לבקש בקשה כזאת, כי היא לא תתקבל.

זבולון אורלב: לא הייתה עליית מחירים של 15% במהלך השנה.

זבולון אורלב: המשרד מיד נענה לפנייתי, ותוך דקות ספורות שינה את הסכומים בסעיף זה.

זבולון אורלב: מגיע למשרד קרדיט על היענות מהירה לפנייתנו.

זבולון אורלב: המחירים המוצגים כאן הם כפי שנקבע בשנה שעברה.

איציק כהן: החברה למתנ"סים שמפעילה את הפרויקט ביקשה לבצע שינוי ולהעלות את המחירים כמו שתואר בטיוטה – כלומר, תשלום מרבי ותשלום מומלץ.

איציק כהן: בסופו של דבר קיבלנו את עמדת הוועדה.

אברהם רומנו: משרד החינוך כתב שהיקף העלות לגבי חוברות עבודה לא יעלה על 30%.

אברהם רומנו: אך בכיתות א'-ב' התשלום לחוברות עבודה הוא כ90%- מהעלויות בתחום זה.

אברהם רומנו: אני מציע שהסעיף הזה יימחק לגמרי.

זבולון אורלב: הדברים נשמעו.

אברהם רומנו: נוסף על כך, הבנתי שמשרד החינוך מסבסד אחוז מסוים מעלות פרויקט השאלת הספרים.

אברהם רומנו: אני חושב שארגון ההורים צריך לדעת על כך.

ציון שבת: ראשית, לעניין מה שהוזכר כעת – זה דיון פנימי שהיה בינינו לבין החברה למתנ"סים.

ציון שבת: זה לא התקבל, גם בעקבות הדיון אתמול, ואנחנו ממשיכים בדיוק כמו בתשס"א.

ציון שבת: לעניין הסבסוד – הנושא מופיע בחוזר המנהל הכללי, הוראות הקבע של המשרד בנושא תשלומי הורים.

ציון שבת: מצוינת שם גם דרך הפנייה של בית הספר המבקש סבסוד.

ציון שבת: כוונתי לחוזר מנכ"ל האחרון, מאפריל 2001.

זבולון אורלב: הסבסוד מתבטא בכך שמשרד החינוך מסבסד מחזיק את המנגנון, נכון?

ציון שבת: לא, יש שם הגדרות לסבסוד דיפרנציאלי לתלמידים.

4400: אני מבקשת לחזור לנושא מסיבות הסיום.

4400: לא הייתי שותפה לדיונים שקדמו לנושא, שבהם הוחלט להשאיר את העלויות כפי שהיו בשנה החולפת.

4400: לכן אני מבקשת לסייג כעת את הדברים לגבי מסיבות הסיום של כיתות י"ב.

4400: אני נחושה בדעתי לאכוף כל הנחיה שתצא מהמשרד.

4400: המשרד איננו "עלה תאנה" ולא מסתיר דברים.

4400: כדי להיות שלמה עם ההנחיה אני חייבת להבהיר שהסכום של 184 ש"ח כמחיר מרבי למסיבות סיום הוא לא ריאלי בכיתות י"ב.

4400: בכיתות י' וי"א – ניחא, אבל בכיתה י"ב אף אחד לא יעמוד בזה, ואני לא אוכל להסתכל למנהלים בעיניים.

אילן בהירי: גם בחטיבות הביניים זה לא ריאלי.

4400: לא, אם חטיבת הביניים היא שש-שנתית, זה אחרת.

4400: לא נדון בכך כעת.

4400: המעברים ממסגרת למסגרת משדרגים את המסיבה – ונכון שזה המצב גם בסיום כיתה ח' ביישובים שאין בהם חטיבת ביניים בתוך התיכון.

4400: במסיבות האלה מכינים תמונת מחזור, ספר מחזור ועוד – ויש עלויות גבוהות.

4400: הסכום של 184 ש"ח איננו מכסה אותן, אין שום סיכוי לכך.

4400: אני מבקשת שלא לדון כעת בעלות הזאת.

4400: אני מבקשת שהוועדה תיתן לנו מנדט שאכן תהיה דיפרנציאציה פנימית לעניין מסיבות הסיום של המסגרות המסיימות (כיתה ח' ביישובים ללא רפורמה או כיתות י"ב).

זבולון אורלב: האם משרד החינוך מבקש שלא לאשר את המחיר?

יהודית נאות: הם מבקשים שהמחיר המרבי יהיה אחר.

4400: אנחנו מבקשים לסייג אותו לשכבות המסיימות.

זבולון אורלב: הוועדה יכולה רק לאשר או שלא לאשר את הסעיף.

4400: אם כן בכל נושא מסיבות הסיום אני מבקשת שלא לדון כעת, והמשרד יחזירו לוועדה במועד אחר, אחרי תיקונים.

זבולון אורלב: זו זכותה המלאה של המנכ"לית.

זבולון אורלב: הוועדה לא יכולה לאשר או שלא לאשר אם המשרד מושך את בקשתו.

יהודית נאות: מה כולל הסכום הזה - 184 ש"ח לתלמיד?

4400: אינני יודעת.

4400: אני יודעת שלמסיבות הללו נדרשים סכומים גבוהים הרבה יותר.

יהודית נאות: הרי במסיבות הסיום יש הופעה.

יהודית נאות: האם צריך לכסות את הבמאי והכוריאוגרף?

4400: אינני יודעת.

4400: לא אקבע סכום של 800 ש"ח, אך צריך לבחון זאת.

יהודית נאות: אלה מחירים לתחילת שנה, לא לסוף שנה.

אברהם סנפירי: לדעתנו הגיוני שהמחיר לא יהיה זהה לכל השכבות.

שמואל אבואב: לוח הזמנים חשוב יותר מהתוספת למסיבה.

שמואל אבואב: אני מציע לאשר את הטבלה, ואם המשרד יגיש הצעה לתוספת – תהיה לנו שנה שלמה לבחון זאת.

שמואל אבואב: מסיבת הסיום של שנת תשס"ב היא ביוני 2002.

אברהם סנפירי: המשרד יגיש בקשה לשינויים, לא בקשה לתוספת.

שמואל אבואב: כל עיכוב באישור התשלומים גורר בעיה גדולה בגבייה.

שמואל אבואב: והגבייה היא בקרוב.

יהודית נאות: גובים בתחילת השנה את הסכומים לסוף השנה?

יהודית נאות: זה אחד הדברים שאני מאוד לא אוהבת.

יהודית נאות: המסיבה היא בסוף השנה.

שמואל אבואב: למה שההורה יבוא פעמיים לשלם?

יהודית נאות: האם זאת הבעיה?

יהודית נאות: אפשר לשלם בבנק הדואר.

אברהם סנפירי: יש בעיה אחרת: ועד ההורים צריך לאשר את התשלומים.

אברהם סנפירי: הוועד החדש יהיה רק בנובמבר-דצמבר.

זבולון אורלב: בקשת השלטון המקומי נשמעה.

4400: לא אטרפד את הנושא.

4400: אני פועלת באינטואיציות הבריאות שלי.

4400: לא הוגן שאטרפד כאן מהלכים של המשרד.

4400: בחודשיים לא לומדים הכל, ואני גם לא שותפה לכל הדיונים.

4400: אני מצטערת שהתוודעתי לעניין רק כאן, אך אינני יכולה להשלים עמו.

4400: אני מבקשת לקבל את הצעתו של מר אבואב.

זבולון אורלב: לכל אחד בוועדה יש דעות משלו.

זבולון אורלב: אני מבקש לומר, בתור גילוי נאות, שאני לא שמח על העלאת מחירים במהלך השנה.

זבולון אורלב: יגבו את הכסף מתלמידי כיתה י"א, אך לטענת המנכ"לית אחר כך יורידו את הסכום שנקבע לי"א – וזאת בעיה.

4400: לא אמרתי זאת.

זבולון אורלב: יש הבדל בין דיון בכל המכלול לבין עבודה בשיטת הסלמי.

4400: האם לא ניתן לאשר את הסעיף עם הערה, שלגבי כיתות שמסיימות מסגרות תהיה החלטה בהמשך?

זבולון אורלב: לפי החוק המשרד יכול בכל עת לפנות לוועדת החינוך ולבקש בקשה, והוועדה רשאית בכל עת לאשר או לסרב.

4400: ההורים לא יכעסו, כי הם ממילא משלמים 800 ש"ח רק למסיבת סיום של כיתות י"ב.

4400: ואני אוריד את הסכום הזה.

אברהם רומנו: אפשר, כדי למנוע את הבעיה שנוצרת באמצע השנה כשדורשים תשלום נוסף, לאשר תוספת עד סכום מסוים – בתנאי שהיא מוסכמת על ההורים ובית הספר.

אברהם רומנו: למשל, אפשר לאשר עד 50% תוספת.

4400: נשאיר זאת לדיונים בהמשך.

זבולון אורלב: זה לא תשלום חובה, אלא תשלום רשות, על כל המשתמע.

זבולון אורלב: אתה מתפרץ לדלת פתוחה, מר רומנו.

שרה חברוני: יש לי בעיה עם הסכומים.

שרה חברוני: ברור שאיננו רוצים להעלות את המחירים, אך הסכומים המפורטים כאן לא ריאלים.

שרה חברוני: אין אתרים שהכניסה אליהם היא 10 ש"ח.

שרה חברוני: אז יש מלחמה בין ההורים לוועדים בנושא, וכל אחד מנפנף בחוזר המנכ"ל ובמה שכתוב בו.

שרה חברוני: אך אי אפשר לקנות סל תרבות בבית ספר עם הסכומים הרשומים כאן.

זבולון אורלב: נציגים של ועד ההורים הסכימו למחירים.

זבולון אורלב: על חברי הוועד להגיע להסכמה בינים לבין עצמם, ואז להגיע לוועדת החינוך.

זבולון אורלב: אי אפשר לדבר כאן בארבעה קולות.

זבולון אורלב: שאלתי האם המחירים מוסכמים עם ארגון ההורים הארצי.

זבולון אורלב: כעת אומרים שלא.

זבולון אורלב: זה לא ייתכן.

זבולון אורלב: אני מבטיח שאתנגד בכל תוקף להעלות אגורה אחת בתשלומי ההורים.

זבולון אורלב: אם ארגון ההורים שותף לרצוני להוריד את המחירים – נפעל יחד.

זבולון אורלב: אתנגד בכל יכולתי הפוליטית להוסיף אגורה אחת לתשלומי ההורים.

זבולון אורלב: בעיני זהו עוול, זהו קלקול אחד גדול.

4400: אני מבקשת להרגיע, המחירים ריאליים ברובם.

4400: הייתה כאן עבודה מקצועית יוצאת מן הכלל, עבודה נכונה.

4400: אם יש אתר שיעלה את המחירים בצורה לא הגיונית שלא תעמוד בדרישות – יש לנו גזר וגם מקל.

יהודית נאות: גם האתרים אינם רכושו הפרטי של איש.

אילן בהירי: כמנהל בית ספר אני מבקש להתייחס לדבריה של גב' חברוני.

אילן בהירי: אני חושב שצריך להוריד את הנטל מההורים, אך אפשר לעשות זאת בדרך אחרת:

אילן בהירי: למשרד יש כוח לא לשלם בכלל באתרים מסוימים, שלגביהם יש לו השפעה.

זבולון אורלב: זה בדיוק מה שאמרה המנכ"לית.

אילן בהירי: רציתי לשמוע זאת טוב יותר.

זבולון אורלב: לנושא השאלת ספרי עיון: כיו"ר הוועדה אינני רואה מקום לדון בכך, כי הנושא לא אושר בשנה שעברה בוועדה.

זבולון אורלב: לא ברור לי למה הוא עולה מחדש.

שמואל אבואב: אנחנו, השלטון המקומי, לא נכנסנו עד היום לוויכוח מי משלם על השאלת ספרי עיון.

שמואל אבואב: כמובן שגם אנחנו מצטרפים לגל ההגיוני מאוד, שדורש להפחית את הנטל על ההורים ולהעביר אותו אל המדינה.

שמואל אבואב: אך העיקרון היה שאם משחררים את ההורים מנטל כלשהו, משרד החינוך נכנס לנושא ומממן.

זבולון אורלב: משרד האוצר הוא המממן.

זבולון אורלב: האם יש כאן נציגים של משרד האוצר?

יהודית גידלי: לא, הם גם לא הודיעו שלא יגיע נציג.

יהודית נאות: בינתיים לא העמסנו על משרד האוצר מאומה.

שמואל אבואב: אם המשרד לא מממן – נותר רִיק.

שמואל אבואב: יש דוגמה קלסית לכך.

שמואל אבואב: השארנו את ספריות בית הספר כספריות מתנוונות.

שמואל אבואב: השנה - לראשונה בתולדות מערכת החינוך - לא מחליפים ספרים.

שמואל אבואב: בעבר הקריטריון היה "ספר לכל תלמיד" אך השנה לא חידשו את מלאי הספרים.

שמואל אבואב: זו שערורייה.

שמואל אבואב: בתי הספר לא יכולים להתקיים בלי הספריות האלה.

שמואל אבואב: שחררנו את ההורים, אך לא הגיע כסף במקום תשלומיהם – ונותר חלל של 50 מיליון ש"ח, שלא התמלא.

שמואל אבואב: אני מתריע שהספריות נמצאות בבעיה קשה מאוד.

שמואל אבואב: חשוב שמקרה כזה לא יהפוך להיות הדוגמה.

זבולון אורלב: אני מזדהה עם כל מילה שאומר מר אבואב.

זבולון אורלב: אך לדעתי יש כאן שתי בעיות: ראשית, לפעמים הממשלה מתבלבלת ולא יודעת מי הריבון.

זבולון אורלב: המחוקק חייב את השר לקבל אישור לתשלומים מהכנסת, והכנסת לפעמים מאשרת תשלומי הורים ולפעמים מסרבת.

זבולון אורלב: אי אפשר לשים את הכנסת לצחוק.

זבולון אורלב: הממשלה החליטה שהיא לא מכירה בנושא וגם במקרים שבהם הכנסת מסרבת להעמיס על ההורים.

זבולון אורלב: לא עולה על הדעת שאין שיקול דעת לכנסת להחליט מה כן יכלל בתשלומים ומה לא ייכלל בהם – וזהו מהלך רב שנתי.

זבולון אורלב: בכל שנה הורידו תשלום כלשהו.

שמואל אבואב: ובעקבות זאת מימנו את הפעילות במקום ההורים.

זבולון אורלב: נכון, כך אמרתי.

זבולון אורלב: והנה השנה לראשונה השר בייגה שוחט לא עשה זאת.

זבולון אורלב: הוא החליט לכסות למשרד החינוך חוב ישן משנת תש"ס – נזכר פתאום לממן למשרד חומרי מלאכה.

זבולון אורלב: חובתו של משרד החינוך לפנות למשרד האוצר ולבקש את המימון.

זבולון אורלב: המשרד יקבל את כל הסיוע של ועדת החינוך והתרבות בכך.

זבולון אורלב: לדעתי העובדה שלא חידשו ספרים חדשים היא בלתי נסבלת.

זבולון אורלב: שנית, מר יעקב אגמון נלחם את מלחמת הספריות הציבוריות, והוא יודע שאני מעריך מאוד את המאבק הצודק הזה.

זבולון אורלב: אנחנו שותפים לו ויש לנו הצעות חוק.

זבולון אורלב: אך לא ייתכן שבספריות ציבורית המחוקק אסר במפורש לגבות כסף תמורת השימוש, אך בספרייה של בית הספר – התלמידים ישלמו.

זבולון אורלב: זאת סתירה מיניה וביה.

זבולון אורלב: אני מבקש להרחיב בנושא, גם לאוזניה של מנכ"לית – שלא מצויה בנושא.

זבולון אורלב: הספרייה "קדושה" יותר מספרייה ציבורית.

זבולון אורלב: היא משרתת ישירות את התלמידים.

שמואל אבואב: יש תשלום בספריות הציבוריות.

זבולון אורלב: הוא אסור על פי החוק.

זבולון אורלב: אין מחלוקת על כך.

שמואל אבואב: אבל גובים כסף בפועל.

אברהם רומנו: עוברים על חוקי המדינה.

זבולון אורלב: אני אומר מראש: אתן לנציגים הזדמנות לנמק את הבקשה, אך אני לא אעלה את הנושא להצבעה.

זבולון אורלב: הזמן שיוקדש לכך מיותר.

זבולון אורלב: אנחנו מנהלים מלחמת חרמה – בעידוד מלא של שר התרבות – בנושא הספריות הציבוריות.

זבולון אורלב: כולם מבינים שזה בלתי מוסרי לחלוטין שמערכת החינוך גובה כסף עבור השאלת ספרים.

זבולון אורלב: אני רוצה להוריד את הנושא מסדר היום.

4400: אך מה לגבי העובדה שהמדינה לא נותנת כסף למימון הנושא?

זבולון אורלב: המדינה ראויה לכל גינוי.

זבולון אורלב: אנחנו, כחברי כנסת, נפעל באמצעים הפרלמנטריים שלנו להביא לתקצוב הנושא.

זבולון אורלב: לא נפקיר את ספריות בתי הספר.

יהודית נאות: למי נפנה שאילתה, לשרת החינוך?

זבולון אורלב: אנחנו כוח פרלמנטרי, ונפעיל גם את החוק שאת יזמת, ח"כ נאות.

זבולון אורלב: יש לנו אמצעים משלנו.

זבולון אורלב: כעת הקואליציה נראית חזקה, אך בעתיד יתחילו הסדקים.

זבולון אורלב: ייתכן שצריך לעתור לבג"צ, אינני יודע.

זבולון אורלב: בשלב זה אני נאלץ לעזוב את הישיבה.

זבולון אורלב: אני מבקש מח"כ נאות לנהל את הישיבה ולנצל את היעדרותי כדי לדון בנושא הטיולים.

יהודית נאות: ח"כ אורלב גזר על עצמו מניעה מנושא הטיולים.

יהודית נאות: אני מבקשת שנציג משרד החינוך יפרט הנושא.

ציון שבת: בעקבות פנייה של מנהלי בתי ספר וארגונים של מטיילים, הקמנו ועדה של המשרד – בשיתוף נציגים של ארגון ההורים, ארגון המנהלים וגופים נוספים.

יהודית נאות: גם הרשות להגנת הצרכן שותפה?

דפנה הראבן: לא.

ציון שבת: היו בוודאי עוד גופים שלא השתתפו בוועדה.

ציון שבת: נכחו בה החברה להגנת הטבע, אגודת אכסניות הנוער ועוד.

ציון שבת: הומלץ על שינוי אחד – שולי מאוד.

יהודית נאות: וכמה עולה השינוי השולי הזה?

ציון שבת: אני מפנה את הנוכחים לסעיף ההדרכה.

ציון שבת: בטיולים של חצי יום ויום העלינו את מחיר ההדרכה ליום אחד.

ציון שבת: לעומת זאת הוזלנו את מחירי ההדרכה בטיולים של יומיים ויותר.

ציון שבת: בסופו של דבר הסכום יוצא כמעט זהה בחישוב כולל.

יהודית נאות: למה הכוונה?

יהודית נאות: איזה סוג טיולים רווח יותר, האם של יום אחד או של יומיים?

ציון שבת: התלמידים מטיילים גם בימים בודדים וגם בימים רצופים ולכן זה מתקזז בסופו של דבר.

ציון שבת: נניח שתלמיד מטייל בממוצע שישה ימים בשנה – אינני יודע אם אלה הנתונים הנכונים – ומתוכם יש שלושה ימים בודדים ושלושה ימים רצופים – לכן בחישוב כולל אין שינוי.

יהודית נאות: כלומר הממוצע זהה לסכומים בעבר.

יהודית נאות: מה עמדת ארגון ההורים בנושא?

אבהרם סנפירי: הוא מקובל עלינו.

שמואל אבואב: הוא מקובל גם עלינו.

דפנה הראבן: זה מאוד מקובל עלינו.

דפנה הראבן: כבר לפני שנה אמרנו שהסכום עבור הדרכה הוא איננו ריאלי.

דפנה הראבן: אני מברכת על השינוי.

אברהם סנפירי: עשינו בדיקה יסודית מאוד.

אברהם סנפירי: מסתבר שחלק מההדרכה מסובסדת על ידי משרד החינוך ועל ידי גורמים אחרים.

אברהם סנפירי: זה לא נלקח בחשבון כשהגישו את התביעה הראשונה.

אברהם סנפירי: צריך לדעת שזה אכן מסובסד.

יהודית נאות: אני חושבת שצריך לאשר את הסעיף הזה, מה עוד שהשנה אינני צופה טיולים רבים מדי.

יהודית נאות: יהיו לנו בעיות אחרות הקשורות לעידוד טיולים.

יהודית נאות: בעניין הזה אין לי ספק שכל מי שעוסק בטיולים ייקח על עצמו התחייבויות בטיחותיות שיידרשו להן סכומים נוספים.

אילן בהירי: נושא ההדרכה מקובל עלינו, אך נדמה לי שאנשים לא יודעים את האמת: מחירי הטיולים התייקרו.

אילן בהירי: חברות ההסעות גובות יותר כסף.

אילן בהירי: אנחנו מתמודדים עם המצב ומנסים ללחוץ.

אילן בהירי: אך הארגונים לא מתגמשים.

אילן בהירי: אני חושב שהסעיף הזה לא ריאלי.

אברהם סנפירי: זה לא נכון.

אילן בהירי: בעבר, השתתפתי כאן בדיון יחד עם מר עודד כהן ממשרד החינוך.

אילן בהירי: הוא הבטיח להעביר לנו רשימה של חברות שזכו במכרזים של משרד החינוך, שגובות מחירים מיוחדים.

אילן בהירי: עד היום, נכון לרגע זה, לא קיבלנו את הרשימה הזאת.

אילן בהירי: צריך לשלוח את הרשימה לבתי הספר.

אילן בהירי: כך נדע עם מי לעבוד.

4400: אני אדאג לכך.

4400: הרשימה תפורסם בחוזר מנכ"ל.

יהודית נאות: אני מסכימה.

יהודית נאות: אני גם חושבת שעולה תמיד השאלה מי מנהל את המשא ומתן.

יהודית נאות: לדעתי צריך להתחיל להלחיץ באופן ציבורי גם את "אגד", שמעלה תעריפים ומשתמש במונופול שלו.

יהודית נאות: אחרת, מנהלי בית הספר, ראשי הרשות המקומית וההורים – נדרשים להעלות את המחירים משום ש"אגד" העלו את המחירים.

יהודית נאות: צריך להפעיל לחץ ציבורי, זאת לא יכולה להיות מטלה של משרד החינוך בלבד – יש למשרד עוד דברים לעשות.

יהודית נאות: אני זוכרת שמר בהירי ביקש את האינפורמציה ממר כהן ממשרד החינוך.

יהודית נאות: המנכ"לית שמעה כעת את הבקשה ואמרה שתמלא אותה.

יהודית נאות: בדיונים שתקיימו בשנה הבאה אני מבקשת להזמין את הרשות להגנת הצרכן.

יהודית נאות: זכרתי את ההערה של גב' הראבן בעבר לגבי המחירים הלא ריאליים, ומסתבר כעת שהיא צדקה אז.

דפנה הראבן: אני מבקשת להעיר עוד הערה, היא לא תעלה עוד כסף, אך לדעתי תסייע לתת שירות טוב להורים.

דפנה הראבן: לפני שנה רשות שמורות הטבע והגנים הלאומיים מסרה רשימה מפוארת של אתרים שאליהם רוב ההורים ובתי הספר התכוונו להגיע.

דפנה הראבן: בשנה שעברה ביקשתי שהורה מלווה ייכנס בתעריף מוזל.

דפנה הראבן: כולנו יודעים שהשנה הרבה יותר הורים מלווים את הטיולים.

דפנה הראבן: אך רשות שמורות הטבע והגנים הלאומיים – רשות ממלכתית שממומנת על ידי כולנו – גובה מהורה מלווה 17 ש"ח בעוד שהיא גובה מילד 9 ש"ח.

דפנה הראבן: אני חושבת שהורה מלווה צריך לשלם כמו ילד, וההסדר צריך לכלול את כל ההורים שמלווים את הטיול – מעבר לשני הורים שנכנסים בחינם.

יהודית נאות: הרעיון נכון.

יהודית נאות: אפנה במכתב בנושא זה.

אברהם רומנו: צריך לפטור את ההורים מכל תשלום שהוא.

רמי אמיתי: אני מנהל תיכון "גליל" בכפר סבא ונציג התאחדות המנהלים בדיון.

רמי אמיתי: אני מבקש להתייחס לסעיף המלווה החמוש.

רמי אמיתי: כתבו כאן שהסכום מבוסס על שכירת מלווה חמוש אחד בתשלום, ויתר המלווים החמושים יגויסו מתוך המורים וההורים.

רמי אמיתי: זה לא מעשי לחלוטין, צריך היה למחוק זאת מזמן.

רמי אמיתי: בחטיבות ובתיכונים אין כמעט סיכוי להוציא הורים מלווים לטיול – הילדים לא רוצים בכך.

רמי אמיתי: אין טעם לכתוב דברים שאי אפשר ליישם.

רמי אמיתי: אני גם חבר מנהלת הטיולים.

רמי אמיתי: משרד החינוך דורש היום הרבה יותר ממלווה אחד.

רמי אמיתי: לפני שבועיים ערכנו טקס סיום ל70- תלמידים ונדרשנו להביא שלושה מלווים חמושים – והטקס לא היה בשכם.

רמי אמיתי: אמרו לי שאם צריך יותר ממלווה אחד – שאגבה יותר כסף.

רמי אמיתי: אך זה צריך להיות רשום, ולא ייתכן שהמנהל יחליט על כך מול ועד ההורים.

יהודית נאות: אני מסכימה עם הדברים.

4400: אני מציעה לאשר את המסמך כפי שהוא, אבל בהחלט חשוב להוציא הנחיה בחוזר מנכ"ל למנהלים.

4400: הדרישות הביטחוניות משתנות השכם והערב על פי המצב.

4400: אני אעיר את תשומת לבם של המנהלים לנושא.

4400: זה יהיה הגיבוי אשר יאפשר למנהלים לגבות כסף על מי מה שדורשות רשויות הביטחון.

יהודית נאות: אני מסכימה שזה נושא שראוי לאפשר בו גמישות ושיקול דעת.

יהודית נאות: להבדיל ממסיבות הסיום, שם לדעתי ההורים לא ישמחו להתבשר על שינוי במחיר, בנושא ביטחון ובטיחות הילדים ההורים לא פחות חרדים מהמנהלים.

אברהם סנפירי: אני מבקש להעיר הערה נוספת שתעזור לקדם את הנושא.

אברהם סנפירי: המספרים כאן כוללים גם טיולים שבהם לא צריך בכלל מלווה.

אברהם סנפירי: מדובר במחירים ממוצעים.

אברהם סנפירי: ההערה שלי רק מבהירה למנהל שאם צריך יותר משני מלווים – הוא יכול לקחת יותר, כי מדובר בממוצע.

יהודית נאות: על דעת כל הגורמים הוועדה מאשרת את המחירים שהוצעו כאן.

יהודית נאות: הוועדה מודעת לאפשרות שבמהלך השנה היא עשויה להידרש לנושא שוב בשל סיבות של ביטחון ובטיחות.

זבולון אורלב: בשלב זה אני חוזר לחדר, וממשיך לנהל את הדיון.

אברהם סנפירי: אני מבקש לשאול את היו"ר שאלה: הייתה התחייבות של משרד החינוך, כאן בוועדה, לתת סבסוד לתלמידים שלא יכולים לצאת לטיולים, ונקבע סכום מסוים.

אברהם סנפירי: אנחנו מבקשים לדעת האם הסכום הזה קיים גם לשנה הבאה.

איציק כהן: נעמיד סכום של 17 מיליון ש"ח לסבסוד לתלמידים נזקקים.

איציק כהן: מרבית התקציב מגיע לתלמידים, אך לא כולו.

איציק כהן: זו הגדלה משמעותית של הסכום בהשוואה לתש"ס.

איציק כהן: תקציב 2001 לא כולל תוספת מעבר לתקציב שנת 2000 בשל מצוקות העתים והתקציבים.

זבולון אורלב: כלומר הסכום לפחות לא יקטן.

איציק כהן: נכון.

אברהם רומנו: אני יודע שהתקציב אושר, השאלה היא איך הוא מועבר לבתי הספר.

אברהם רומנו: אני יודע על בתי ספר שלא יצאו לטיולים משום שהילדים לא שילמו.

זבולון אורלב: אני מבקש לקבל בכתב את הפרטים על בתי הספר שלא יצאו לטיול, ונברר את העניין מול המשרד.

רמי אמיתי: אני מבקש לתקן את דבריו של מר כהן.

רמי אמיתי: בית הספר לא מקבל תקצוב לפי פנייה שלו אלא המשרד, באופן אוטומטי, קובע זאת.

רמי אמיתי: בכפר סבא יש ארבעה תיכונים שווים באיכותם.

רמי אמיתי: רק שלושה מתוך ארבעת בתי ספר קיבלו סבסוד.

רמי אמיתי: כנראה שמישהו החליט שבבית ספר מסוים אין תלמידים מעוטי יכולת.

רמי אמיתי: נכון שהתלמידים מקבלים סבסוד, אך באופן דיפרנציאלי מאוד ולנו אין שליטה על כך.

איציק כהן: לנו יש שליטה, באופן דיפרנציאלי, ועל בסיס שנקבע.

איציק כהן: נבדוק את המצב בכפר סבא.

דב רוזנפרב: אני מארגון המורים העל-יסודיים והתאגדות המנהלים.

דב רוזנפרב: המפתח של סל טיפוח איננו רלוונטי לעניין זה.

דב רוזנפרב: סל טיפוח בנוי ממרכיבים שלא רלוונטיים – למשל מרכיב המרחק מהמרכז.

דב רוזנפרב: צריך למצוא פתרון להקצות כסף לכל בתי הספר, כי אין בתי ספר שאין בהם תלמידים עם בעיות כלכליות.

דב רוזנפרב: שנית, צריך לתת את הדעת על הורים בעלי אמצעים שמסרבים לשלם.

דב רוזנפרב: יש להסמיך את מנהלי בתי הספר, יחד עם המועצות הפדגוגיות או ועדות שיוקמו לעניין זה, לטפל בנושא.

דב רוזנפרב: הכוונה להורים שמסרבים לשלם אך לא מסיבות כלכליות.

דב רוזנפרב: צריך למנוע מהם את השירות.

דב רוזנפרב: הם תובעים שהילדים שלהם ייצאו לטיול – אך מודיעים שלא ישלמו.

אברהם סנפירי: אנחנו מסכימים עם הדברים.

4400: לעניין הסבסוד: אנחנו משנים עכשיו הפרמטר הנוגע למרחק מהמרכז, לאו דווקא בהקשר של סבסוד טיולים.

4400: המדד הזה כבר לא תופס.

4400: אני מניחה שהשינוי ישרת גם את המטרה הזאת.

4400: לעניין סרבני תשלום: אני מאוד מעוניינת למצוא דרך נאותה ומכובדת איך לא להוציא לטיול את הילד שהוריו מסרבים לשלם – כשבית הספר בטוח במאת האחוזים, בשיתוף ועד ההורים המחוזי, שיש כאן הורים סרבניים.

זבולון אורלב: גם ארגון ההורים הארצי מסכים לכך.

זבולון אורלב: אני מציע לא להוציא את הילד לטיול.

יהודית נאות: אבות אכלו בוסר ושיני בנים תקהינה?

יהודית נאות: את זה אינני מקבלת.

זבולון אורלב: זה הרעיון שעומד מאחורי תשלום רשות.

יהודית נאות: אני מבקשת שנדבר על זה.

אילן בהירי: אני מברך את המשרד.

אילן בהירי: נושא הסבסוד בהחלט נתן לנו אפשרות לתמרן עם ילדים מעוטי יכולת.

אילן בהירי: אך אני מבקש להקדים את התשלום.

אילן בהירי: לפעמים מארגנים טיולים מיד בתחילת השנה, ואז יש בעיה.

דפנה הראבן: לגבי הסנקציות כנגד מי שלא משלמים: השנה יצאה הנחיה ממשרד החינוך למנהלים, ובה נקבע שלא ייווצר מצב שהילד לא יוצא משום שלא שילם לפעילות.

דפנה הראבן: הורים פנו בנושא הזה, ואמרו שהם מרגישים "פריירים".

דפנה הראבן: פניתי למשרד החינוך בשאלה, והפנו אותי לחוזר משנת תשנ"ו, שלפיו עובדים במשרד החינוך.

דפנה הראבן: נאמר שם כך: "תלמיד לא יקבל שירות ללא תשלום אלא אם כן קיבל הנחה או פטור.

דפנה הראבן: אין לערב את התלמיד ולפגוע בכבודו בשל מחלוקת בענייני תשלום עם הוריו".

דפנה הראבן: כלומר, שתי הנחיות סותרות.

דפנה הראבן: מצד אחד: כולם יוצאים.

דפנה הראבן: מצד שני – זה מה שנאמר בחוזר המנכ"ל.

ציון שבת: יש תיקון לדברים.

דפנה הראבן: אם כן אני מבקשת ליידע אותנו בעניין.

שמואל אבואב: אני קורא מתוך עמ' 5 בחוזר מנכ"ל מאפריל 2001, סעיף 4.1: "תשלומי הרשות הם בגדר רשות בלבד.

שמואל אבואב: לפיכך אין לחייב בתשלום הורה שאינו מעוניין בקבלת השירות.

שמואל אבואב: אם הוחלט לקיים את השירות (רשות) למרות אי הסכמת כל ההורים, יש לשתף את כל התלמידים בשירות האמור או לחילופין לדאוג לפעילות חינוכית אחרת לתלמיד אשר אינו משתתף בשירות.

שמואל אבואב: אין למנוע מתלמידים השתתפות בפעילויות בשל אי תשלום עקב קשיים כלכליים.

שמואל אבואב: יש למצוא פתרונות דרך הרשות המקומית והנהלת בית הספר לשתפם".

שמואל אבואב: לדעתי הניסוח הזה נותן לגיטימציה להורים סרבנים.

דפנה הראבן: בדיוק.

יהודית נאות: אני מציעה שנקיים דיון נפרד בנושא זה.

זבולון אורלב: אני מקבל את ההצעה.

זבולון אורלב: המנכ"לית גם רוצה לשקול מחדש את הדברים.

זבולון אורלב: נקיים דיון נפרד במסגרת דיוני ההיערכות לקראת שנת הלימודים.

זבולון אורלב: נדון בנושא ההורים שמסרבים לשלם תשלומי רשות, ובאילו תנאים יקבל התלמיד את השירות.

אורי דגול: אני מפנה את דבריי בעיקר למנהלי בתי הספר שנוכחים כאן.

אורי דגול: התפרסמו הרבה ידיעות ובהן נטען שבתי הספר אינם יכולים לעמוד במחירים שנקבעו.

אורי דגול: אני מבקש להצהיר כאן שאגודת אכסניית הנוער בישראל תיאמה את המחירים עם משרד החינוך, עם האתרים, עם ארגון ההורים.

אורי דגול: נעשתה כאן עבודה יסודית.

אורי דגול: אנחנו מבצעים כ350,000- ימות תלמידים בשנה.

אורי דגול: אנחנו יכולים לעמוד במסגרות האלה.

אורי דגול: כל בית ספר שמתקשר עם גורם כלשהו שאיננו מציע את המסגרות האלה – מוזמן להתקשר אלינו.

אורי דגול: נעמוד בהסכמים שכתובים.

ארז פרנקל: לעניין סרבני תשלום: כדאי לפעול באופן מערכתי.

זבולון אורלב: יהיה דיון נפרד בנושא, ולכן חבל להמשיך לדון בכך כעת.

זבולון אורלב: מוצע תשלום רשות לארגון ההורים הארצי בסך 1.5 ש"ח להסכמה, וכך גם לוועד ההורים המוסדי.

זבולון אורלב: אני מבין שהסעיף הזה מוסכם.

דפנה הראבן: הכוונה לוועד ההורים היישובי.

אברהם סנפירי: זה כמו בשנים קודמות.

אברהם סנפירי: ההגדרה הנכונה היא וועד הורים יישובי/מוסדי.

זבולון אורלב: תודה.

זבולון אורלב: כך זה יופיע.

זבולון אורלב: נותרו כ15- דקות עד לסיום הישיבה, ואני מבקש להעלות נושא נוסף.

זבולון אורלב: לקראת שנת הלימודים תש"ס ביקשנו ממשרד החינוך שלא בתי הספר ישלחו את דרישת התשלום להורים – אלא המשרד.

זבולון אורלב: אי אפשר שכל בית ספר ימציא נוסח משלו.

זבולון אורלב: משרד החינוך הוא שיכין את החוזר, והוא יכלול הסברים מלאים על מהות התשלום, באיזה תנאים משלמים, מה הסטטוס של התשלום, מה הדין של מי שמשלם ומי שמסרב.

זבולון אורלב: חשוב שזה יהיה החוזר היחיד שבתי הספר רשאים להפיץ להורים.

זבולון אורלב: הגיעו לידינו חוזרים שונים.

4400: ומה עם הגמישות?

4400: אם רוצים רק שני סיורים בשני מוזיאונים המחיר נמוך יותר ממה שנקבע בחוזר.

שמואל אבואב: כל בית ספר גם נותן הסבר משלו להגדרות כמו "טבע", למשל.

זבולון אורלב: יש חוזר אחד שמסביר, הכוונה לטבלה שנמצאת לפנינו היום.

זבולון אורלב: בית הספר לא יכול להוציא חוזר תשלומים.

זבולון אורלב: אם הוא רוצה להוסיף הסברים משלו – הוא יכול לעשות כן.

4400: אך אלה סכומים מרביים.

4400: מה עושים אם לא רוצים לקיים פעילויות שדורשות את מרב התשלומים?

זבולון אורלב: המנכ"לית תכתוב בחוזר המנכ"ל שמה שכתוב כאן הוא הבסיס, הפלטפורמה.

זבולון אורלב: ביקשנו בקשה כזאת לקראת שנת הלימודים תש"ס אך התאכזבנו לראות שזה לא בוצע – בין היתר משום שהמשרד פנה אלינו באיחור בבקשה לאשר את התשלומים.

זבולון אורלב: לכן הדיון היום מתקיים שלושה חודשים לפני תחילת השנה.

רמי אמיתי: זאת טעות.

רמי אמיתי: אני מבקש להעיר הערה לעניין לוח הזמנים.

רמי אמיתי: בכל שנה מתחילים בפעולות כבר ב15- בספטמבר.

רמי אמיתי: אם לא נגבה בקיץ שיקים דחויים – התשלומים לא ייגבו.

רמי אמיתי: השנה, אני משער שחוזר מנכ"ל בנושא זה ייצא רק בראשית יולי.

4400: אין צורך בחוזר מנכ"ל, זהו מסמך להורים.

רמי אמיתי: חוזר מנכ"ל לעניין התשלומים בשנה הבאה חייב לצאת.

רמי אמיתי: במקרה הטוב זה יהיה בראשית יולי.

רמי אמיתי: גם אם אין צורך חוזר מנכ"ל – יש צורך במסמך כלשהו, וחוזר מנכ"ל ייצא בכל מקרה.

רמי אמיתי: בלוח הזמנים הזה נצליח להתארגן רק בסוף החופשה, ואסור לשכוח שבתי הספר ברשויות רבות סגורים בין ה15- ביולי ל15- באוגוסט.

רמי אמיתי: וההורים לא מזדרזים לשלם מיד כשהם מקבלים בקשה.

רמי אמיתי: אני מבקש לזרז את התהליך, ולהוציא מסמך בתוך שבועיים.

4400: אינני רואה בעיה בנושא זה.

4400: נשלח את המסמך בימים הקרובים.

4400: הפלטפורמה קיימת.

זבולון אורלב: האם המסמך יישלח לא יאוחר מעוד שבועיים?

4400: כן.

4400: הוא יישלח לבתי הספר, ובתי הספר יידרשו לשכפלו ולהעבירו להורים.

אילן בהירי: הרישום לחטיבות הביניים מתחיל ביום 22 ביוני.

אילן בהירי: המסמך חייב להיות מוכן לפני כן.

זבולון אורלב: כרגע הובטח שהמסמך יגיע בתוך שבועיים.

יורם ברג: אני יו"ר ועד ההורים בקריית החינוך בן גוריון בעמק חפר.

יורם ברג: אני מבקש לומר כמה דברים.

זבולון אורלב: יש שם בעיות רציניות.

יורם ברג: אני מברך את היו"ר שהתייחס לבעיות שהעלינו.

יורם ברג: למרות שמבקר המדינה וגופים אחרים מתריעים על גבייה שונה מזו שמצוינת במסמך הזה, אין שום גוף שמסוגל לאכוף על הגורמים שמנסים לבצע גבייה לא חוקית.

יורם ברג: הצגתי לוועדה בקשה לגבייה שכבר יצאה מראש שאיננה עומדת בקריטריונים שנקבעו בוועדה.

יורם ברג: היא כוללת השאלת ספרי עיון וסעיפים נוספים שלא אושרו בוועדה הזאת.

זבולון אורלב: אתמול דנתי בנושא עם היועצת המשפטית של הוועדה.

זבולון אורלב: אני מחפש דרך לקבוע שגבייה בלתי חוקית תהיה עברה פלילית.

זבולון אורלב: אני יודע שאקים עליי גורמים רבים – אך אני גם יודע שאעזור למאות אלפי אנשים.

זבולון אורלב: הגבייה הבלתי חוקית היא מכת מדינה.

זבולון אורלב: היה דיון נוקב בוועדה, והמשרד עומד אין אונים.

זבולון אורלב: יש בעצם רק ממונה אחד – מר ציון שבת – שמטפל בפניות, והיועצת המשפטית של המשרד כותבת האם זה חוקי או לא חוקי.

זבולון אורלב: הציבור מרגיש שאין דין ואין דיין, שהנושא מופקר.

זבולון אורלב: כל אחד עושה כהבנתו – והכל, אגב, מכוונות טובות.

זבולון אורלב: הרי בעלי התפקידים לא גובים כסף לצרכים אישיים שלהם, אלא לצרכים חינוכיים.

זבולון אורלב: אך אנשים מרגישים שהשטח פרוץ ונכשלים כאן במקרים רבים.

זבולון אורלב: היועצת המשפטית לא אהבה את הצעתי לקבוע שהגבייה תהיה עברה פלילית.

זבולון אורלב: ביקשתי ממנה רעיון לסנקציה אחרת – הרי הורים רבים עומדים מול הנושא חסרי אונים.

זבולון אורלב: אני מבקש להבהיר גם את המנכ"לית: הדבר הזה בלתי אפשרי.

זבולון אורלב: ההצעה לשלוח חוזר אחיד – זו צורה של אכיפה, ואני מודה למנכ"לית על שהסכימה להצעה.

זבולון אורלב: אך יחד עמו צריך להיות גם תדריך להורה: לאן פונים אם בית הספר מבקש תשלום שלדעת ההורה הוא איננו חוקי.

יורם ברג: צריך גם לברר מה דינו של יו"ר ועד ההורים: האם הוא חייב לחתום על בקשת גבייה כזאת?

אברהם סנפירי: בוודאי שלא.

זבולון אורלב: אסור לו לחתום.

יורם ברג: לכן הגעתי הנה.

יורם ברג: אולצתי לחתום על אגרה כזאת.

אברהם רומנו: יצרת בעיה.

אברהם רומנו: האם נבחרת על ידי הנהלת בית הספר או על ידי ההורים?

אברהם רומנו: אלה בדיוק הוועדים שעושים לנו צרות – כי הם חותמים על מה שאסור להם לחתום.

זבולון אורלב: לדעתי אתה חוטא לתפקידך אם אתה חותם על חוזר שיש בו חריגה מהתשלומים שמאושרים בוועדה, בהסכמה עם ועד ההורים.

זבולון אורלב: אני מכיר חלק מהמנהלים וראשי מחלקות החינוך שכותבים דרישות גבייה כאלה.

זבולון אורלב: במצב כזה אני מתקשר לאדם אחרי שעות העבודה, שואל אותו למה הוא עושה שטות כזאת, ומבהיר לו שזהו מעשה לא תקין.

זבולון אורלב: לפעמים התשובה היא: יו"ר ועד ההורים הוא שלוחץ.

זבולון אורלב: כך אומרים לי ראשי רשויות רבים.

זבולון אורלב: אני לא מאשים את ראשי הרשויות בלבד, ולא את מנהלי בתי הספר.

זבולון אורלב: גם ידם של יושבי ראש ועדי ההורים במעל.

דפנה הראבן: אני מחזקת את ידיו של היו"ר בדבריו אלה.

דפנה הראבן: בשנה האחרונה יש תופעה גורפת: הכסף שנגבה לוועד ההורים נשאר בתוך בית הספר ולא מועבר לארגון הארצי ולארגון היישובי.

דפנה הראבן: אני יודעת שיש גם דו"ח של משפטן, ובו נקבע שהכספים נגבים בנאמנות עבור ועדי ההורים וחייבים לעבור אליהם.

אילן בהירי: אני מבקש לומר דברים שכבר אמרתי בעבר לפרוטוקול, ולאוזני נציגי משרד החינוך: המשרד מעביר כספים לבתי הספר בגין כמה אלמנטים כמו שירות העולה, שכפול ומדע וטכנולוגיה.

אילן בהירי: אנחנו מבקשים בכל לשון של בקשה להעביר את הסכומים ישירות לבתי הספר ולא דרך הרשות.

אילן בהירי: זה מתעכב ברשויות זמן רב.

זבולון אורלב: אני מסכים.

זבולון אורלב: אני מציע לאפשר למנכ"לית להיכנס לעובי הקורה בנושאים אלה.

זבולון אורלב: אנחנו דנים בנושא כבר שנה וחצי, והיא צריכה זמן כדי להיערך.

זבולון אורלב: אני מבקש שהדבר יידון באחת מישיבות ההיערכות לקראת פתיחת שנת הלימודים.

זבולון אורלב: אנחנו מקיימים כמה ישיבות היערכות בנושאים של בינוי, היערכות, איומי מורים בשביתה אם יש כאלה, ועוד נושאים.

דב רוזנפרב: יש סכסוך עבודה.

זבולון אורלב: אני אכריז על סכסוך עבודה משום שלא מקיימים יום חינוך ארוך.

אילן בהירי: הכוונה לסכסוך עבודה בנושא שאנחנו דנים בו היום.

זבולון אורלב: אני מבקש מהמנכ"לית: אינני רוצה לעכב את אישור התשלומים עד שמשרד החינוך יציג תכנית – למרות שכך ראוי היה לעשות – כי זה ישבש את כל המערכת, ואינני מעוניין בכך.

זבולון אורלב: אני מציע שנאשר את התשלומים על פי ההצעות והסיכומים שסיכמנו לגבי כל אחד מהסעיפים.

שמואל אבואב: האישור יהיה לפי הטבלה שלפנינו.

זבולון אורלב: סיכמנו כל נושא, לפי הפרוטוקול, ואנחנו מאשרים את התשלומים.

זבולון אורלב: אני מבקש שהחוזר שיוציא משרד החינוך יעלה בקנה אחד עם פרוטוקול הוועדה.

זבולון אורלב: צריך להחתים את היועצת המשפטית על האמור בו, כדי לוודא שאלה אמנם החלטות הוועדה ולא יהיו אי הבנות לגבי מה שהוחלט.

זבולון אורלב: קבענו גם שיחד עם פרסום המחירים ייצא חוזר אחיד של המשרד, דוגמת חוזר תש"ס, שיש בו פירוט של המחירים, הסברים מלאים וכו'.

זבולון אורלב: זה החוזר שיופץ להורים.

זבולון אורלב: הדבר יבוצע בתוך שבועיים על פי ההבטחה.

זבולון אורלב: סיכמנו גם שלושה אלמנטים לדיון בנושא הביטוח.

זבולון אורלב: נושא הטיולים סוכם על ידי ח"כ נאות, כשלא נכחתי בישיבה.

אברהם סנפירי: אנחנו מודים ליו"ר הוועדה על הגשת הצעת החוק לביטול תשלומי ההורים.

אברהם סנפירי: אנחנו קוראים לכל סיעות הבית לאשר זאת בהקדם האפשרי.

אברהם סנפירי: אנחנו מקווים שבעוד שנה לא נצטרך לאשר את הנושא הזה לשנים הבאות.

אברהם סנפירי: המצב הנוכחי יוצר מערכת רגרסיבית לא נכונה ועימותים בין הורים, מורים ומנהלים בתוך בית הספר.

אברהם סנפירי: זה גם נושא שלא ניתן לאכוף.

אברהם סנפירי: אנחנו חושבים, לכן, שיש הכרח להעביר את החוק בהקדם האפשרי.

דב רוזנפרב: הוכרז סכסוך עבודה כדין על ידי ארגון המורים העל יסודיים בעניין תשלומי ההורים.

דב רוזנפרב: המורים הבהירו שלא ניתן להפעיל את בתי הספר והודיעו שאם הדברים לא יסתדרו – המנהלים לא יגבו כספים ולא יפעילו את הפעילויות החוץ לימודיות בשנת הלימודים הבאה.

דב רוזנפרב: יצאה גם הודעה כדין על ידי ארגון המורים לממונה על סכסוכי עבודה.

דב רוזנפרב: אך נושא הסכסוך עשוי להתיישב לאור הישיבה היום.

דב רוזנפרב: הנושאים הם: תשלומי הורים סרבנים, תשלומי הורים חסרי אמצעים והדרישה לפתרון הולם של משרד החינוך, פרסום ההנחיות לבתי הספר.

דב רוזנפרב: אם הנושאים האלה ייפתרו – נפתרו בעיות משמעותיות.

זבולון אורלב: יש לי תחושה שאתם פשוט מחפשים עילות לסכסוכים.

זבולון אורלב: בעיני ההצהרה של מנהלי בית הסר הייתה הצהרה אומללה.

אילן בהירי: אני מבקש לאחל הצלחה למנכ"לית החדשה.

זבולון אורלב: יפה.

זבולון אורלב: תודה לכולם.